Id-Deċiżjoni tal-Kummissjoni
tas-26 ta’ Novembru 1997
li tirrigwarda ċerti miżuri protettivi rigwrad ċerti prodotti mis-sajd li joriġinaw fiċ-Ċina u li temenda Deċiżjoni 97/368/KE
(Test b’rilevanza għaż-ŻEE)
(97/805/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/675/KEE ta’ l-10 ta’ Diċembru 1990 li tistabbilixxi l-prinċipji li jirregolaw l-organizzazzjoni ta’ l-ispezzjonijiet veterinarji fuq il-prodotti li jidħlu fil-Komunità minn pajjiżi terzi [1], kif l-aħħar emendata bid-Direttiva 96/43/KE [2], u b’mod partikolari l-Artikolu 19,
Billi, ma’ l-importazzjoni tal-prodotti mis-sajd li joriġinaw f’diversi stabbilimenti ta’ l-ipproċessar fiċ-Ċina, inkixfet il-preżenza tal-Vibrio parahaemolyticus;
Billi l-preżenza tal-Vibrio parahaemolyticus fuq l-ikel hija r-riżultat ta’ prattiċi ħżiena ta’ l-iġjene qabel u/jew wara l-ipproċessar ta’ l-ikel u tippreżenta riskju potenzjali għas-saħħa tal-bniedem;
Billi l-importazzjonijiet tal-prodotti mill-istabbilimenti interessati fiċ-Ċina ma jridux għalhekk jiġu permessi iktar;
Billi l-ispezzjonijiet Komunitarji fiċ-Ċina u r-riżultati tal-kontrolli fil-postijiet ta’ l-ispezzjoni ta’ fuq il-fruntieri Komunitarji wrew illi jeżistu riskji potenzjali tas-saħħa rigward il-produzzjoni u l-ipproċessar tal-prodotti mis-sajd;
Billi d-Deċiżjoni tal-Kummissjoni 97/368/KE [3], kif emendata bid-Deċiżjoni 97/620/KE [4], tirrigwarda ċerti miżuri protettivi rigward ċerti prodotti mis-sajd li joriġinaw fiċ-Ċina, tipprovdi għall-projbizzjoni ta’ l-importazzjoni tal-prodotti friski mis-sajd li joriġinaw fiċ-Ċina u għall-ħtieġa illi prodotti ffriżati jew ipproċessati li joriġinaw fiċ-Ċina jridu jiġu sottomessi sistematikament għal eżami mikrobijoloġiku;
Billi d-Deċiżjoni 97/368/KE għandha tiġi rriveduta qabel it-28 ta’ Frar 1998 u fuq il-bażi tas-sejbiet kurrenti għandu jkun meħtieġ illi jiġu estiżi l-miżuri pprovduti f’din id-Deċiżjoni sat-30 ta’ Ġunju 1998;
Billi l-miżuri pprovduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
L-Artikolu 1
Din id-Deċiżjoni għandha tapplika għall-prodotti mis-sajd, friski, iffriżati jew ipproċessati, li joriġinaw fiċ-Ċina.
L-Artikolu 2
L-Istati Membri għandhom jipprojbixxu l-importazzjonijiet ta’ prodotti mis-sajd, f’kull għamla, li joriġinaw fl-istabbilimenti fiċ-Ċina li ġejjin: Il-fabbrika tal-friża ta’ produzzjoni multipla ta’ Pingyang - ta’ Nru 60 Triq Jiangkou Aojiang Pingyang, Zhejiang (bil-Kodiċi ta’ l-impjant Nru 3300/02097) u l-Wenzhou Hongdali Co. Ltd. li tipproċesa l-prodotti akkwatiċi fl-impjant tal-ħażna Yanting, Yanting, Cangnan - Zhejiang (bil-Kodiċi ta’ l-impjant Nru3300/02083).
L-Artikolu 3
Fl-Artikolu 6 tad-Deċiżjoni 97/368/KE, id-data "it-28 ta’ Frar 1998" għandha tinbidel bid-data "it-30 ta’ Ġunju 1998".
L-Artikolu 4
L-Istati Membri għandhom jemendaw il-miżuri li japplikaw rigward l-importazzjonijiet miċ-Ċina u jġibuhom fl-istess linja ma’ din id-Deċiżjoni. Għandhom jgħarrfu lill-Kummissjoni b’dan minnufih.
L-Artikolu 5
In-nefqa kollha miġbura mill-applikazzjoni ta’ din id-Deċiżjoni għandha tiġi mħallsa mill-kunsinnatur, mid-destinatarju jew mill-aġent tagħhom.
L-Artikolu 6
Din id-Deċiżjoni hija indirizzata lill-Istati Membri.
Magħmula fi Brussel, fis-26 ta’ Novembru 1997.